Caseta 3. Exemple de simplificare normativă a legislației existente ·Propunere de modernizare a TVA pentru comerțul electronic transfrontalier dintre întreprinderi și consumatori (B2C)(COM(2016) 757). Propunerea are ca obiectiv simplificarea obligațiilor complexe în materie de TVA legate de comerțul electronic transfrontalier și crearea de condiții de concurență echitabile pentru întreprinderile din UE și din țările terțe care efectuează adesea vânzări scutite de TVA care nu respectă cerințele. Se preconizează că propunerea va reduce costurile de respectare a legislației în materie de TVA pentru întreprinderi cu 2,3 miliarde EUR pe an începând din 2021, mărind în același timp veniturile din TVA pentru statele membre cu 7 miliarde EUR. ·Propunere de regulament privind înființarea unui portal digital unic pentru a furniza informații, proceduri, servicii de asistență și soluționare a problemelor (COM(2017) 256). Există obstacole semnificative atât pentru cetățenii, cât și pentru întreprinderile care doresc să se mute, să vândă produse sau să furnizeze servicii în altă țară din UE. Găsirea de informații relevante, exacte și ușor de înțeles pe internet, precum și posibilitatea de a accesa și de a efectua anumite proceduri administrative online este esențială pentru cei care doresc să beneficieze de avantajele pieței unice, dar rămâne adesea complicată, costisitoare și necesită timp, dacă este posibilă. În ceea ce privește informațiile în cauză, întreprinderile ar putea economisi între 11 și 55 de miliarde EUR pe an pentru căutarea de informații despre doar nouă subiecte de afaceri. Opțiunea preferată ar reduce cu 60 % cele 1,5 milioane de ore pe care cetățenii le petrec în prezent căutând informații online despre șapte subiecte esențiale înainte de a călători în străinătate. ·Propunere de regulament privind statisticile europene referitoare la întreprinderi (COM(2017) 114). Sistemul actual de producere a statisticilor europene referitoare la întreprinderi este fragmentat în reglementări specifice fiecărui domeniu. Acest lucru conduce la inconsecvențe în ceea ce privește datele colectate și ineficiențe în procesul de producere a acestora. Noua propunere va abroga 10 acte în vigoare și oferă un cadru juridic comun pentru elaborarea și compilarea statisticilor referitoare la întreprinderi. Se preconizează că propunerea va oferi statistici de mai bună calitate și va conduce la o raționalizare a proceselor de elaborare a statisticilor naționale și la o reducere a sarcinii statistice asupra respondenților care furnizează date. Se preconizează că noua propunere va genera o reducere a sarcinii administrative pentru întreprinderi cu cel puțin 13,5 % pe an, în mare parte datorită realizării de economii în producerea statisticilor privind comerțul în interiorul UE. ·Revizuirea Regulamentului privind infrastructura pieței europene (Regulamentul privind instrumentele financiare derivate extrabursiere, contrapărțile centrale și registrele de tranzacții) (COM(2017) 208). Proiectul prevede o serie de modificări specifice ale regulamentului în vigoare, în special pentru a simplifica normele și a elimina costurile și sarcinile administrative disproporționate pentru întreprinderi mici din sectorul financiar, fără a pune în pericol stabilitatea financiară. Efectul combinat al tuturor opțiunilor preferate, calculat exclusiv în scopul evaluării impactului, se ridică la reduceri de costuri cuprinse între 2,3 miliarde EUR și 6,9 miliarde EUR în costuri fixe (unice) și între 1,1 miliarde EUR și 2,66 miliarde EUR în costuri operaționale. ·Propunere de regulament privind guvernanța uniunii energetice (COM(2016) 759). Propunerea va conduce la o reducere semnificativă a sarcinii administrative pentru statele membre, Comisie și alte instituții ale UE prin raționalizarea cerințelor actuale de planificare și de raportare în domeniul energiei și al climei, care sunt dispersate în numeroase instrumente juridice diferite cu cicluri de raportare diferite. Propunerea integrează, simplifică sau abrogă peste 50 de obligații individuale existente de planificare, raportare și monitorizare. Se preconizează că aceasta va genera economii de peste 3,4 milioane EUR în costuri administrative. ·Propunere privind interoperabilitatea sistemelor de taxare rutieră electronică și facilitarea schimbului transfrontalier de informații cu privire la neplata taxelor rutiere în cadrul Uniunii (COM(2017 280). Propunerea abordează interoperabilitatea insuficientă a infrastructurii și a sistemelor europene de taxare rutieră, facilitând astfel intrarea pe piață a noilor prestatori de servicii și furnizând proprietarilor de vehicule unități de bord mai puțin complexe din punct de vedere tehnic (non-GPS). Se estimează că interoperabilitatea redusă va genera costuri inutile de 334 de milioane EUR pe an. ·Propunere de modificare a restricțiilor de utilizare a substanțelor periculoase în echipamentele electrice și electronice (COM(2017 38). Măsurile propuse vor restabili piața secundară și vor crește disponibilitatea pieselor de schimb pentru anumite echipamente. Astfel s-ar reduce costurile și sarcina administrativă pentru întreprinderi și autorități publice și ar apărea oportunități de piață suplimentare pentru repararea și vânzarea secundară, cu un impact social pozitiv, inclusiv pentru spitalele din UE, generând economii de aproximativ 170 de milioane EUR după 2019, din menținerea posibilității de a revinde și de a cumpăra dispozitive medicale uzate. Excluderea orgilor cu tuburi din domeniul de aplicare a directivei ar contribui, de asemenea, la evitarea unor pierderi de până la 90 % din locurile de muncă din acest sector și a unor pierderi anuale de până la 65 de milioane EUR până în 2025.